google/wiki40b huggingface dataset:
MGPjr 2013

Sendingen

NRK fikk inn 500 melodier i den åpne konkurransen, og en jury plukket ut ti av dem til finalen i Oslo Spektrum lørdag 31. august 2013. Duoen Margrethe Røed og Tooji var programledere for andre år på rad. Blant deltakerne var det to grupper, to duoer og seks soloartister. 
Først framførte de ti finalistene sangene sine, og tv-seerne stemte fire av dem til superfinalen. Der ble de fire superfinalist-sangene framført på nytt, før seerne stemte om igjen. Tidligere MGPjr-vinner, Agnete Johnsen, underholdt i pausen før vinneren ble kåret.  
Seerne kåret vinneren ved å stemme via SMS eller via internettsiden til MGPjr. Bare vinneren ble offentliggjort, de andre låtene forble uplasserte. Vinnerne ble kvartetten Unik 4 fra Bø i Telemark.

Hendelser

NRK ga ut de norske sangene på samlealbumet MGPjr 2013. Albumet lå 18 uker på VG-lista og nådde førsteplass som høyeste notering.
Verksteds-Arbeideren

Verksteds-Arbeideren var en bedriftsavis utgitt av Norges Kommunistiske Parti for jernbanearbeidere i Drammen. Den kom ut fra 1924 til 1928.
Midt på 1920-tallet omorganiserte NKP partiet. Mens medlemmene tidligere hadde vært organisert i stedslag, satset man nå på å bygge opp grunnorganisasjoner på de mest sentrale arbeidsplassene. Disse «bedriftscellene» ga mange steder ut egne aviser. Verksteds-Arbeideren var den første bedriftsavisen partiet dro i gang, og den første i Norden.
Den skilte seg etter hvert ut fra NKPs andre bedriftsaviser, ved at den engasjerte seg i fraksjonsstridene i partiet. I 1928 skrev den om Hornsruds regjering i positive ordelag og støttet partimedlemmene Olav Scheflo, Emil Stang d.y. og Jeanette Olsen som hadde forlatt partiet. Det endte med at Verksteds-Arbeideren brøt med NKP.
På slutten av 1920-tallet var NKP i sterk tilbakegang, noe som også preget aktiviteten i bedriftslagene og bidro til at mange av bedriftsavisene forsvant. Samtidig konkurrerte bedriftsavisene med den vanlige avisdriften i NKP om de høyst begrensede ressursene i partiet. Tidlig på 1930-tallet ble det imidlertid gjort nye anstrengelser for å gi ut slike aviser, og rundt 1932 hadde partiet trolig om lag 30 bedriftsaviser.
Karl August av Sachsen-Weimar-Eisenach

Biografi

Karl August ble født i Weimar som eldste sønn av Ernst August II av Sachsen-Weimar-Eisenach og Anna Amalie av Braunschweig-Wolfenbüttel.
Hans far døde da han bare var ni måneder gammel (28. mai 1758), dermed stod moren Anna Amalie for hele oppdragelsen. Hans stattholder var grev Eustach von Gorz. I 1771 ble Christoph Martin Wieland Karl Augusts lærer. I 1774 kom poeten Karl Ludwig von Knebel for å være lærer for Friedrich Ferdinand Konstantin, Karl August sin yngre bror; de to brødrene reiste samme år med grev Gorz og Knebel til Paris. Da de kom til Frankfurt, introduserte Knebel Karl August for den unge Goethe; begynnelsen på et langt vennskap. 
Karl August returnerte til Weimar i 1775, overtok styret i hertugdømmet, og giftet seg den 3. oktober samme år med Luise Auguste, datter av Ludwig IX, landgreve av Hessen-Darmstadt.
Han fikk hentet Goethe til landet og gjorde ham til medlem av det kongelige rådet. Følgene av utnevnelsen var ikke tydelige med det samme, men urolighetene som fantes i landet opphørte etter at Goethe ankom. De gammeldagse tradisjonene ved det lille hoffet ble avskaffet og det florerte med ungdommelig begeistring.
Malthodes marginatus

Utbredelse

Malthodes marginatus finnes i Europa, men er vanligst i Mellom-Europa, sjeldnere helt i nord og helt i sør. Finnes i Norge og er ganske vanlig.

Levevis

De voksne (imago) finnes i juni, juli og ut i august. De observeres vanligvis på trær og busker, men oppsøker også blomster. Både larver og voksne er rovdyr og lever av andre mindre dyr.
Sosialpsykologi

Psykologisk sosialpsykologi

Den psykologisk orienterte sosialpsykologien fokuserer på individets opplevelser og adferd i en sosial kontekst, herunder emner som sosial kognisjon, sosial påvirkning, sosial interaksjon, holdninger og holdningsendring, innstillinger og adferd overfor andre, og adferd i grupper. Generelt står psykologisk sosialpsykologi nærmere en naturvitenskapelig tilnærmingsmåte enn sosiologisk sosialpsykologi, og tradisjonelt har den eksperimentelle retningen vært dominerende.
Noen av de viktigste tidsskriftene innen den psykologisk orienterte sosialpsykologien er Journal of Personality and Social Psychology, Journal of Experimental Social Psychology og Personality and Social Psychology Bulletin. Det finnes også mange mer spesialiserte tidsskrifter.

Sosiologisk sosialpsykologi

Sosialpsykologer innenfor den sosiologiske fagdisiplinen sosialpsykologi fokuserer på adferden til grupper såsom sosiale interaksjoner og utvekslinger på mikronivå, gruppedynamikk og gruppeutvikling og menneskemasser på makronivå. Sosiologiske sosialpsykologer er interessert i både individet og gruppen, men gjerne i konteksten av større sosiale strukturer og prosesser. Sosiologisk orientert sosialpsykologi utforsker en rekke demografiske, sosiale og kulturelle fenomener, slik som sosiale roller, raser, klassetilhørighet, kjønn, familie, individenes sosialisering, sosio–kulturell endring, sosial identitet og symbolsk interaksjonisme. Tradisjonelt har sosiologisk sosialpsykologi sitt tyngdepunkt i kvalitative metoder, men også kvantitative metoder blir brukt. Det viktigste sosiologisk orienterte tidsskriftet innen sosialpsykologien er Social Psychology Quarterly, som er et av tidsskriftene til American Sociological Association. Kölner Zeitschrift für Soziologie und Sozialpsychologie, et av de to ledende tyskspråklige tidsskriftene innen sosiologi og det fremste innen sosialpsykologi, dekker både sosiologi i generell forstand og sosialpsykologi bredt definert.
Den sosiologiske disiplinen sosialpsykologi har røtter tilbake til 1902, da sosiologen Charles Cooley utgav det banebrytende verket Human Nature and the Social Order.

Betegnelsen sosialpsykolog

Sosialpsykolog er ikke en beskyttet tittel. I 2011 gav Helse- og omsorgsdepartementet Helsedirektoratet i oppdrag å avklare om den sammensatte tittelen sosialpsykolog er beskyttet; Helsedirektoratet uttalte i 2012 at «tittelen sosialpsykolog er ikke en beskyttet tittel etter helsepersonelloven § 74, da den ikke gis egen autorisasjon etter helsepersonelloven § 48 eller spesialistgodkjenning». De fleste fagpersonene innen sosialpsykologi er utdannet innen psykologi eller sosiologi. I Norge var Harriet Holter sentral i etableringen av faget; hun var selv utdannet samfunnsøkonom (da kalt sosialøkonom), men ble professor i sosialpsykologi.
The Guardian (1713)

The Guardian var et tidsskrift som ble utgitt med noen nummer i London i 1713. Det ble grunnlagt av den irske skribenten Richard Steele, og innheoldt bidrag av Joseph Addison, Thomas Tickell og Ambrose Philips. Tidsskriftet har intet til felles med dagens britiske dagsavis The Guardian.
Steele og Addison hadde tidligere samarbeidd om tidsskriftene The Tatler og The Spectator, men The Guardian fikk aldri samme betygning og utbredelse som The Spectator hadde hatt.
Bergensregionen

Bergensregionen (opprinnelig Regionrådet Bergen og Omland) var et interkommunalt regionråd etablert i 1989 som omfattet 11 av de 18 kommunene i storbyregionen Bergen og omland. Regionrådet var landets største i folketall med ca. 350 000 innbyggere.
Regionrådet ble nedlagt i mai 2010 og ble i april 2011 erstattet av Bergensalliansen, et nytt og større samarbeidsorgan for samtlige 18 kommuner i storbyregionen Bergen og omland. Disse står også bak etableringen av næringsutviklingsselskapet Business Region Bergen AS (BRB), i samarbeid med Hordaland fylkeskommune og Stord kommune i Sunnhordland.
Gallisk

Historie

De tidligste kontinentale keltiske nedskrivningene som kan dateres til så tidlig som 500-tallet f.Kr., er leptoniske. De ble funnet i Gallia Cisalpina, og var i form av det etruskiske alfabetet. Nedskrivninger med det greske alfabetet har blitt datert til å være fra 200-tallet f.Kr. Disse ble funnet nær munningene til elven Rhône. Senere nedskrivninger som skriver seg fra romersk gallisk, har stort sett vært skrevet med det latinske alfabetet.
Gregorius av Tours skrev på 500-tallet at det fantes noen innbyggere fra hans region som fortsatt kunne snakke gallisk.
Björn Afzelius & Mikael Wiehe

Björn Afzelius & Mikael Wiehe er et musikkalbum av Björn Afzelius og Mikael Wiehe, utgitt i 1986.
Løvviklere

Utseende

Middelsstore til ganske store (de norske artene har vingespenn 13-24 millimeter), mer eller mindre gråaktige viklere. Forvingene har noe avrundet forkant og vanligvis et lyst tverrbånd.

Levevis

Larvene utvikler seg på ulike busker og løvtrær, hos de norske artene mest på busker i vierfamilien og bjørkeslekten.

Utbredelse

Denne slekten har en holarktisk utbredelse.
Anna Odine Strøm

Karriere

Strøm debuterte internasjonalt som 13-åring i kontinentalcupen den 18. februar 2012 i Liberec, men ble diskvalifisert grunnet en ødelagt glidelås i hoppdressen.
Hun tok sin første pallplass i kontinentalcupen med tredjeplass i Tveitanbakken i Notodden den 14. desember 2013 bak lagvenninnene Anette Sagen og Gyda Enger, og fulgte opp med en ny tredjeplass i Lahtis tre måneder senere bak tyskerne Juliane Seyfarth og Anna Häfele.
I mellomtiden ble Strøm tatt ut til å delta under Junior-VM på ski 2013 i Liberec, der hun endte på 38.-plass i den individuelle konkurransen og to dager senere endte rett utenfor pallen på fjerdeplass i lagkonkurransen med Gyda Enger, Jenny Synnøve Hagemoen og Maren Lundby.
7. desember 2013 debuterte hun i verdenscupen i skihopping i Lysgårdsbakkene på Lillehammer, hvor hun akkurat ikke nådde finaleomgangen med en 34.-plass. Snaut to måneder senere endte Strøm på ellevteplass under Junior-VM på ski 2014 i Val di Fiemme, mens lagvenninnen Maren Lundby tok bronse.
Under Junior-VM på ski 2015 i Almaty endte Strøm som beste nordmann med femteplass, og ble derfor tatt ut i den norske troppen til Ski-VM 2015 i Falun.
Hun deltok i Vinter-OL for ungdom 2016. I øvelsen kombinert stafett, der to langrennsløpere, to skihoppere og en kombinertløper utgjorde et lag, fikk hun sølv sammen med Vebjørn Hegdal, Einar Lurås Oftebro, Marius Lindvik og Martine Engebretsen. I tillegg kom hun på sjetteplass individuelt, og sjetteplass i konkurransen for mikslag.
Under Junior-VM på ski 2018 i Kandersteg vant hun gull i konkurransen for mikslag, sammen med Silje Opseth, Fredrik Villumstad og Marius Lindvik. Hun tok også bronsemedalje i den individuelle konkurransen.
Under VM 2019 i Seefeld hoppet Strøm på det norske laget som tok bronse i lagkonkurransen. De øvrige på laget Ingebjørg Saglien Bråten, Silje Opseth og Maren Lundby.
Nekrolog

Nekrolog (fra gresk: nekro- og -log) er en tekst som framsettes offentlig, vanligvis i en avis, til minne om en nylig avdød person. Teksten inneholder vanligvis en kort biografi.
Tor Aukrust

Bakgrunn

Dikteren Olav Aukrust var hans onkel, sosialøkonomen Odd Aukrust og humoristen Kjell Aukrust var hans fettere. 
Tor Aukrust avla teologisk embetseksamen i 1949 ved Universitetet i Oslo og tok praktikum året etter. På 1950-tallet jobbet han som stipendiat ved universitetet, men hadde også studieopphold i København (1952), Göttingen (1955) og Basel (1957). I 1958 disputerte han for doktorgraden med avhandlingen Forkynnelse og historie.
Ozyptila praticola

Utseende

Som voksne (imago) er hunnen mellom 3 og 4 mm lange (kroppens lengde), mens hannen er noe mindre. De har en kompakt todelt kropp, bakkroppen og forkroppen «overlapper» hverandre. Forkroppen er bred og flat, og sett ovenfra, pære-formet. Det bredeste punktet er, sammenlignet med andre edderkopper, langt tilbake (bak midten). Hodet er smalt og langstrakt framover, og omtrent halvparten så bred som fokroppen på sitt bredeste. Foran på hodet er det åtte øyne, og framkanten er sterkt buet. Bakkroppen er omtrent trapesformet, framkanten er bred og tvert avskåret.
Beina er kraftige og korte. Hos alle krabbeedderkopper er de to fremste beina lengre enn de to bakerste beina. På innsiden av leggen (tibiae) på det første fotleddet (metatarsi) av forbeina, finnes bare to par med stive, svarte torner.
Ozyptila-artene kan forveksles med edderkopper i slekten, Xysticus, men kan skilles fra disse på antall stive, mørke torner på innsiden av det første beinets legg. Hos Xysticus er hodet noe mindre fremskutt på forkroppen, samt mer buet i foran.
Flere av artene i slekten Ozyptila er ganske lik hverandre. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Hunnene kan finnes som kjønnsmodne individ (imago) hele året, mens hannene er kjønnsmodne fra april til midten av juli.
Svartbrynugle

Beskrivelse

Den er en liten og tettbygd ugle med kort hale og brede vinger, ca. 23 cm lang og 130 g. Den er sort på oversiden med hvite flekker på vingene. Undersiden er ensfarget lys, og halen er brun med to flekkede hvite bånd. Hodet er stort, den har gule øyne og lyst ansiktsspeil med sort kant.

Habitat og utbredelse

Svartbrynuglen lever i åpne skoglandskap i høylandene i Sør-Amerika fra Colombia sør og øst til Peru, nordlige Argentina og nordvestlige Paraguay. Utbredelsesområdet er delt i to av Amazonasbassenget, hvor den ikke kan leve.

Levevis

Den er nattaktiv, og jakter på gnagere og andre små pattedyr, men kan også ta fugler og insekter. Reiret legges i et hull i et tre.
VM i bryting 2010

Verdensmesterskapet i bryting 2010 ble avholdt på Olympiastadion i Moskva, Russland fra 6. til 12. september 2010. Det ble avholdt 21 medaljeøvelser, fjorten for menn og syv for kvinner.
Brunvinget hårmygg

Utseende

En middelsstor (lengde 7 – 9 mm), kraftig bygd hårmygg. Vingene er brune med markerte årer. Den kan ellers kjennes på at antennene består av ti ledd, og at framleggen (protibia) har en bevegelig spore som er nesten like lang som den piggaktige spissen som leggen er trukket ut til, hos de fleste andre arter er denne mye kortere. Hannen har svart kropp, hårene på ryggen av forkroppen er mørke, ellers er kroppshårene for det meste lange og bleke. Beina er rødlige. Hunnen har hode og kropp svart, beina brunrøde. Larvene er gulbrune.

Levevis

Denne arten finnes helst på fuktige steder, som myrer og vierkratt, fra tregrensen og opp til ca. 1350 meter over havet i Sør-Norge. Larvene lever i tette klynger i bakken, der de spiser dødt plantemateriale. Larveutviklingen tar to år. De voksne myggene flyr i august – september, flygetiden begynner et par uker senere enn hos gulvinget hårmygg og høyfjellshårmygg som gjerne finnes i de samme områdene.

Utbredelse

Arten finnes i fjellene i Norden og i Nord-Amerika, men ser ut til å mangle i Mellom-Europas fjellområder. Et publisert "funn" fra Ungarn viste seg å skyldes en misforstått lokalitetsetikett. I Norge ser arten ut til å være noe mindre utbredt og sjeldnere enn gulvinget hårmygg, men finnes i mange av de samme områdene.
Razzle Dazzle

«Razzle Dazzle» er en amerikansk rock and roll-sang med melodi og tekst av Charles E. Calhoun, som ble gjort kjent av Bill Haley and His Comets.
Sangen ble innspilt av Bill Haley and his Comets i New York 10. mai 1955 og utgitt på singlen Decca 87922. Denne versjonen av «Razzle Dazzle» lå på en trettendeplass på den amerikanske singlelisten i fire uker. Den ble også fremført i filmen Rock Around the Clock.
Versjonen til Bill Haley and his Comets kom inn på den britiske singlelisten 15. september 1956 og lå der i åtte uker med en trettendeplass som beste resultat. 
Ella Mae Morse med Big Dave and His Orchestra utgav en versjon på EP-platen Ella Mae Morse Swings (Capitol EAP 1-9126) i 1956. 
En liveversjon med Cliff Richard and The Shadows er inkludert på CD-platen The Cliff Richard Show – Live at the ABC Kingston 1962 (EMI 5379312) (2002).

Norsk versjon

Eldar Vågan, Viggo Sandvik Hansen og Jan Paulsen har skrevet en norsk tekst. På norsk bærer den tittelen «Vanvidd Arvid». Den ble utgitt av Vazelina Bilopphøggers på singlen Slagerfabrikken SS 2 i 1983 og ble inkludert på LP-platen På tur (Tiger SLP 99002) samme år.
Montevarchi

Frazioni

Kommunen omfatter følgende frazioni:
Caposelvi, Levane, Levanella, Mercatale Valdarno, Moncioni, Rendola, Ricasoli, Ventena
Bardomuseet

Bardomuseet  (arabisk: المتحف الوطني بباردو‎; fransk: Musée national du Bardo) ligger i byen Tunis, hovedstaden i Tunisia. Her finnes en av verdens største samlinger av romerske mosaikker.
Museet ligger rundt 4 km vest for sentrum i Tunis, i bydelen Le Bardo. Det er ved siden av Det egyptiske museum i Kairo Nord-Afrikas viktigste arkeologiske museum.
Mye av museet ligger i det gamle haremet i Bardopalasset. Det ble åpnet 7. mai 1888. Det består av 30 rom på tre etasjer. Tynkdepunktet er på romersk kunsat og i særdeleshet mosaikker, hvorav det er fremvist om lag 1 000 stykker, fra store gulvdekorasjoner ril portretter og bilder med ganske små moosaikksteiner.
Dessuten gir museet et bredt anlagt historisk-kunstnerisk overblikk, fra tidlighistorisk tid og over til de puniske, greske, romerske, tidligkristne og arabiske epoker. Avdelingene grupperes i punisk-kartagisk, romersk, tisligkristen og islamsk.
Hilophyllus

Utseende

Små, mørke, avlange, mer eller mindre sylindriske hjortebiller. Kroppen er feltvis kledt med lyse, hårlignende skjell.
Antennene er spinkle, viften består av tre tynne blader.

Levevis

Larvene lever trolig i råtne trestammer. Én av artene er muligens knyttet til termitter.

Utbredelse

Slekten er bare kjent fra Argentina og Chile.
Massa

Historie

Fra det 15. århundre til det 19. århundre var Massa hovedstad i Hertugdømmet Massa og Carrara, som ble styrt av familiene Malaspina og Cybo-Malaspina.
I 1829 kom byen under den den østerrikske grenen av Este-familien. Den ble en del av Kongeriket Sardinia i 1859, under den italienske samlingen.
Michael Paulsen

Spillerkarriere

Paulsen debuterte for Ørn-Horten som 16-åring i 1915, og året etter deltok han i cupfinalen i Norgesmesterskapet 1916, hvor klubben tapte 0–2 for Frigg. Han deltok også i cupfinalen i Norgesmesterskapet 1920, hvor han scoret kampens eneste mål. I 1922 hadde han et kortere opphold hos Sportsklubben Brann, som en del av et praksisopphold hos Hansa bryggeri i forbindelse med hans studium ved Skandinavisk Bryggerihøjskole i København. 
Etter å ha returnert til København samme år falt han om på gaten og ble påvist hjernesvulst. Han returnerte deretter til Horten hvor han ble operert, og spilte for Ørn-Horten frem til 1924, da han la opp som aktiv fotballspiller i en alder av 26 år. I mellomtiden rakk han å bli norgesmester én gang, samt kretsmester i 1922, 1924 og 1925. Etter at han la opp arbeidet han i en administrativ stilling ved Horten sykehus frem til han pensjonerte seg i 1967.

Internasjonal karriere

Paulsen fikk sin landslagsdebut for Norge i en vennskapskamp mot Danmark i juni 1919. Han fikk sitt første landslagsmål da han ble matchvinner i sin 12. landskamp mot Finland i mai 1921. Paulsen ble tatt ut i den norske troppen til Sommer-OL 1920 i Belgia, hvor han spilte i Norges tre kamper mot henholdsvis Storbritannia, Tsjekkoslovakia og Italia. Hans siste landskamp, av i alt 20 kamper med flagget på brystet, kom i en vennskapskamp mot Tyskland i juni 1924.
Neochlodes maculosus

Utseende

En brun smyger med lyse flekker som er mer eller mindre firkantede på forvingen, runde på bakvingen.

Utbredelse

Arten er kjent fra Costa Rica.
Rammsund

Rammsund er et norsk hard rock/heavy metal-band som hovedsakelig spiller Rammsteins musikk med nynorsk tekst. Bandet er fra Oslo og omegn. Bandet ble startet og inspirert av bandet DDR hvor blant andre Atle Antonsen og Johan Golden var medlemmer som sang D.D.E.-tekster på tysk.
Språkrådet har vært involvert i oversettingen til nynorsk av de tyske tekstene til Rammstein. Bandet startet opp i 2003 men hadde sin første offisielle opptreden 15. november 2004 – dagen før Rammsteins egen Norges-konsert i Oslo Spektrum.
Rammsund ble oppløst i 2011, men startet opp igjen i 2013 med ny besetning for å markere sitt 10-årsjubileum. Bandet er pr. 2019 fremdeles aktivt.
Binchang kullkraftverk

Binchang kullkraftverk er et kullkraftverk i provinsen Shaanxi i det nordlige Kina. Det har en installert produksjonskapasitet på 1200 MW, fordelt på blokker av 600 MW hver. Anlegget ble bygd ut av bl.a NWPCG.
Lappgeit

Lappgeit (av sv. lappget) er en nylig oppdaget liten til normalt stor nordsvensk landrase, som er utryddingstruet. Alle lappgeiter har horn. De er vanligvis hvite, men kan også være svarte, svartbroket, delvis svarte eller grå. Hunnene veier cirka 22–50 kg, bukkene cirka 35–70 kg.
Ifølge Föreningen Allmogegeten var det i 2012 176 geiter (47 bukker og 129 geiter) i genbanken. Dette antallet var økt til 198 (41 bukker og 157 geiter) i 2013.
Geiterasen ble oppdaget i Fatmomakke i 2001, da flere geiter skulle slaktes. De ble i stedet tatt hånd om. Senere (2004) fant man også to geiter til i Vilhelmina. Disse geitene og etterkommerne etter disse er de eneste nålevende lappgeitene.
Hafslund (selskap)

Historie

Hafslund Aktieselskab ble konstituert 18. mars 1898 for å oppføre Hafslund kraftstasjon på Hafslund ved Sarpsfossen og en karbidfabrikk som skulle utnytte strømproduksjonen. Byggingen startet allerede i 1896, og kraftstasjonen sto ferdig i 1899 med en installert effekt på 5200 kW. I 1907 hadde behovet for kraft økt utover det kraftstasjonen på Hafslund kunne dekke, selv etter flere utbygginger, og en overføringslinje til Kykkelsrud kraftverk for å leie kraft derfra. Dette markerte starten på Hafslunds ekspansjon. I 1910 ble så Kykkelsrudsaksjene overdratt til Hafslund, og i 1912 ble også Vamma Fossekompagni overtatt. Hafslund ble bygget opp med kapital fra tyske Schuckert & Co., men i 1916 ble aksjene hjemkjøpt.
Foruten kraftproduksjon hadde selskapet fra starten av og fram til 1980-tallet virksomhet innenfor metallurgi, og etter å ha kjøpt Nyegaard & Co i 1986 hadde man også virksomhet innen farmasi (Hafslund Nycomed, 1986-1996). Hafslund ASA eide også noe regionalnett og distribusjonsnett.
Hafslund ASA ekspanderte på begynnelsen av 2000-tallet innenfor nettvirksomhet, fjernvarme, entreprenørtjenester, strømsalg, televirksomhet og sikkerhetstjenester. Entreprenørvirksomheten ble senere en del av det børsnoterte selskapet Infratek ASA, mens sikkerhetsvirksomheten og televirksomheten ble solgt ut av selskapet.
Småbruk

Småbruk er en betegnelse på selveiende gård, der tilgang på dyrefor (høy) og arealstørrelse og beskaffenhet gjorde at driftsformen tillot fra ingen til 3 vinterforede kyr eller kalver eller et noe høyere antall sauer eller geiter. Disse sammen med hønse- og eggproduksjon samt deltid intensiv dyrking av nytteplanter til eget bruk og litt salg, gjorde at behovet for tilleggsinntekter ble merkbart. Mange småbrukere var derfor deltid- og sesongarbeidere i tillegg, noe som også gjaldt for husmenn.

Attåtnæring

Langt på vei var det mulighetene for attåtnæring som avgjorde hvor mye gårdsbrukene ulike steder i Norge ble oppdelt. I kyst-Norge var bøndene vel så mye fiskere og sjøfolk som jordbrukere. Da var det sjøen som skulle skaffe pengeinntektene, ikke jordbruket. Jordbruket ble da drevet hovedsakelig for en viss sjølberging med jordbruksprodukter.
Fra begynnelsen av 1900-tallet oppmuntret den norske stat til å opprette småbruk. På den tiden gjaldt det å få flest mulig i arbeide, og i mellomkrigstiden var det også en del småbrukskoler, eksempelvis Hedmark småbruksskole og Blæstad småbrukskole.

Vanskelig å vurdere størrelse

En stor kystgård blir liten sett med perspektiv fra flatbygdene på Østlandet hvor det var åker og eng som ga inntekt. Sett i ettertid kan vurdering av arealer med innmark gi feilaktige inntrykk. Gårdene i fjellbygdene hadde ikke store arealer innmark. Det var utmarka som ga både fór og beite. Korn kunne man knapt dyrke. Antall mål areal var derfor ikke noe klar indikasjon på om noe var småbruk. Der kunne være store fjellarealer til bruk som for det som ellers ser ut som småbruk. Utnytting av utslåtter og beitemark varte lengre med småbruk, men er nå i forfall.